### Beslutninger

Forslaget blev på byrådsmødet den 19. juni 2024 henvist til Magistraten med henblik på at indgå i budgetdrøftelserne for 2025.

###

BUDGETFORSLAG FRA SF

Det foreslås

1.

MBU iværksætter fx i samarbejde med MSB som et led i Bredere Børnefællesskaber efteruddannelse/opkvalificering af personale på skoler til opsporing/identificering af “usynlige” diagnoser, særligt piger med AD(H)D og piger med autisme

Baggrund

En stor andel af kvinder med AD(H)D bliver først diagnosticeret sent i livet. Kvinder diagnosticeres gennemsnitligt op til 11 år senere i livet end mænd. Det skyldes bl.a., at beskrivelsen af diagnosen er baseret på drenges og mænds symptomer. Piger og kvinders AD(H)D symptomer kan vise sig på andre måder end hos drengene/mændene. Bl.a. fordi kvinder og mænd ikke har det samme hormonbillede over livet. Kvinder, der lever med udiagnosticeret AD(H)D i mange år, kommer deraf ofte til at kæmpe hårdt med en række andre udfordringer - uden at forstå hvorfor. Mange får også stress, angst og depression mm, fordi de bliver overbelastede. En overbelastning, der kan undgås, hvis der tidligt i livet skabes gode rammer for alle med AD(H)D.

Også langt færre piger end drenge diagnosticeres med autisme, hvilket også har store konsekvenser for dem, der lever uden den forståelse af sig selv og uden de voksne omkring pigerne har den forståelse. Autismeforeningen peger på, at også i forhold til autismediagnosen skyldes det en mangel på opdateret viden om, hvordan autisme viser sig hos piger og kvinder. I [adresse] var der i 2022 24.362 børn med en autismediagnose. Af dem var 70,8% drenge og kun 29,2% piger. Primært fordi flere drenge end piger hjælpes til at blive udredt for autisme. De voksne omkring pigerne ved ikke nok om, hvad de skal se efter. Og også for disse piger/kvinder kan det betyde, at der kommer lidelser til såsom OCD, spiseforstyrrelser, angst mv. fordi der grundlæggende ikke skabes de rammer, som pigerne har brug for. Ikke af dårlige intentioner men pga. manglende viden om, hvordan autisme kan vise sig hos piger, hvordan de fx ofte er gode til at maskere og tilpasse sig de forventninger, som pigerne kan se, at neurotypikere lever op til.

Når flere får den nødvendige hjælp og udredning, vil det have en kæmpe betydning for både hver enkelt, men også for skoler, arbejdspladser og samfundet generelt. Det giver et godt udgangspunkt for at kunne skabe gode og tilpassede rammer for børnene i alle de sammenhænge, de indgår i, så de i endnu højere grad kan trives og få en undervisning der imødeser deres behov.

Forslaget skaber værdi for de unge mennesker og for skolens medarbejdere, fordi de unge mennesker får relevant hjælp og undervisning tilpasset et barn med diagnosen, således kan det blive et led i det nuværende arbejde i Bredere Børnefællesskaber

Uddybning af forslag

MSB og MBU indleder et samarbejde, hvor fokus er på efteruddannelse af fagprofessionelle.

Finansiering

Finansiering sker gennem SFs særskilte forslag om finansiering og gennem omprioritering i forvaltningen.